**Vnútorný poriadok školy**

**Určené pre : Základná škola M. R. Štefánika, Štefánikova 19, Spišská Belá**

**I.ÚVODNÉ USTANOVENIE**

Základná škola M. R. Štefánika, Štefánikova 19, 059 01 Spišská Belá vydáva tento Vnútorný predpis č. 01/2019 – Vnútorný poriadok školy.

Vnútorný poriadok školy v súlade s § 153 zákona č.245/2008 Z. z., z 22. mája 2008 o výchove a vzdelávaní (školský zákon) a o zmene a doplnení niektorých zákonov je súčasťou organizačného poriadku ZŠ M. R. Štefánika, Štefánikova 19, 059 01 Spišská Belá. Každý žiak a pedagogický zamestnanec je povinný dodržiavať jeho ustanovenia.

Školský poriadok upravuje najmä podrobnosti o:

a) výkone práv a povinností detí, žiakov a ich zákonných zástupcov v škole, pravidlá vzájomných vzťahov,

b) prevádzke a vnútornom režime školy alebo školského zariadenia,

c) podmienkach na zaistenie bezpečnosti a ochrany zdravia detí a žiakov a ich ochrany pred sociálnopatologickými javmi, diskrimináciou alebo násilím, podmienkach nakladania s majetkom, ktorý škola alebo školské zariadenie spravuje.

**II. PRÁVA A POVINNOSTI ŽIAKOV**

**1. Práva dieťaťa**

Žiak má právo na:

1. rovnoprávny prístup k vzdelávaniu,
2. bezplatné vzdelanie v základnej a strednej škole,
3. vzdelávanie v štátnom jazyku a materinskom jazyku,
4. individuálny prístup rešpektujúci jeho schopnosti a možnosti, nadanie a zdravotný stav,
5. bezplatné zapožičiavanie učebníc a učebných textov na povinné vyučovacie predmety distribuovaných MŠVVaŠ SR,
6. úctu k jeho osobe, vierovyznaniu, svetonázoru, národnostnej a etnickej príslušnosti zo strany žiakov i pedagógov,
7. poskytovanie poradenstva a služieb spojených s výchovou a vzdelávaním,
8. výchovu a vzdelávanie v bezpečnom a hygienicky vyhovujúcom prostredí,
9. organizáciu výchovy a vzdelávanie primerané jeho veku, schopnostiam, záujmom, zdravotnému stavu a v súlade so zásadami psychohygieny,
10. úctu k svojej osobe a zabezpečenie ochrany proti fyzickému, psychickému a sexuálnemu násiliu,
11. slobodnú vôľu voliteľných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom,
12. informácie týkajúce sa jeho osoby a jeho výchovno-vzdelávacích výsledkov,
13. dieťa so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám,
14. navštevovať záujmové útvary v škole,
15. navštevovať školský klub detí,
16. stravovať sa v školskej jedálni.

**2. Povinnosti dieťaťa**

Žiak má povinnosť:

1. neobmedzovať svojím konaním práva ostatných osôb zúčastňujúcich sa výchovy a vzdelávania,
2. dodržiavať školský poriadok a prevádzkové poriadky odborných učební,
3. chrániť pred poškodením majetok školy alebo školského zariadenia a majetok, ktorý škola využíva na výchovu a vzdelávanie,
4. chrániť pred poškodením školské učebnice, učebné texty, učebné pomôcky, ktoré mu boli bezplatne zapožičané,
5. pravidelne sa zúčastňovať na výchove a vzdelávaní,
6. pravidelne sa pripravovať na vyučovanie a na vyučovaní pracovať podľa pokynov vyučujúceho,
7. konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,
8. ctiť si ľudskú dôstojnosť svojich spolužiakov a zamestnancov školy,
9. rešpektovať pokyny zamestnancov školy.

**III. SPRÁVANIE SA ŽIAKOV**

**1. Správanie sa žiaka po príchode do školy**

1. Žiak prichádza do školy načas, 15 minút pred začiatkom vyučovania.
2. Po príchode do školy sa žiak prezuje, uloží si obuv do školskej skrinky. Prezuvky žiaci nosia čisté, bezpečné pred úrazom. Zo zdravotných a hygienických dôvodov žiaci ako prezuvky nenosia športovú obuv s gumenou podrážkou (tenisky, botasky, trampky, cvičky). Zvlášť majú športovú obuv na TŠV.
3. Ak bol žiak u lekára alebo sa zdržal zo závažných rodinných dôvodov, predloží ospravedlnenku vyučujúcemu a následne triednemu učiteľovi.

**2. Správanie sa žiakov počas vyučovania**

1. V triede a v školských priestoroch je každý žiak povinný dodržiavať poriadok a čistotu, pravidlá BOZP.
2. Smeti hádže žiak do koša, pri odchode z triedy si skontroluje čistotu a poriadok vo svojej lavici.
3. Žiak nesmie v priestoroch školy, školského areálu fajčiť, piť alkoholické a iné povzbudzujúce nápoje, užívať drogy, ani hrať hry o peniaze.
4. Žiaci sa voči sebe správajú slušne, úctivo, sú tolerantní. Nepoužívajú vulgárne poznámky, gestá a urážajúce výrazy voči spolužiakom, pedagógom a ostatným zamestnancom školy.
5. V škole žiaci zdravia všetky dospelé osoby.
6. Žiak je povinný nosiť každý deň zabalené učebnice, zošity, školské potreby podľa určeného rozvrhu hodín, rovnako aj žiacku knižku.
7. Počas vyučovania žiak sedí na svojom mieste určenom zasadacím poriadkom. Presadiť sa môže len so súhlasom vyučujúceho.
8. Žiak svojím správaním nenarušuje vyučovací proces, na otázku alebo odpoveď sa vždy prihlási.
9. Žiak na vyučovacej hodine pracuje usilovne. Porušením školského poriadku je napovedanie, opisovanie, písanie domácej úlohy pred vyučovaním alebo počas prestávok.
10. Na hodiny telesnej výchovy si nosí predpísaný úbor, biele tričko. Necvičiaci žiak sa riadi pokynmi vyučujúceho.
11. Počas vyučovacej hodiny žiak nechodí na toaletu, pokiaľ nemá zdravotné problémy. Túto informáciu poskytne rodič triednemu učiteľovi.
12. **Počas vyučovacej hodiny a prestávok má žiak vypnutý mobilný telefón**. Môže ho použiť len v odôvodnených prípadoch so súhlasom vyučujúceho. **Hranie sa s mobilom a tabletom je počas vyučovania, prestávok, v školskej jedálni a školskom klube zakázané. Pri porušení tohto pokynu žiak odovzdá mobil vyučujúcemu. Ten ho odovzdá zákonnému zástupcovi.**
13. Pitný režim žiak dodržiava počas prestávok, na vyučovacej hodine len so súhlasom vyučujúceho.

**3. Správanie sa žiakov počas prestávok**

1. Žiak si po každej vyučovacej hodine hneď na začiatku prestávky pripraví všetky potrebné pomôcky na nasledujúcu hodinu a  potom využíva prestávku na oddych.
2. Žiaci počas prestávok sa venujú rozhovoru, konzumujú desiatu, pripravujú sa na vyučovanie, idú na toaletu.
3. Počas malých prestávok sa žiak zdržiava v triede, počas veľkej prestávky sa môže zdržiavať na chodbe pri svojej triede /ak sa slušne správajú a rešpektujú pokyny vyučujúcich/. Návštevy žiakov v iných triedach nie sú povolené.
4. Počas prestávok žiak nesmie opustiť budovu ani areál školy bez súhlasu vyučujúceho alebo dozor konajúceho učiteľa.
5. Žiaci počas prestávok sa správajú kultivovane, pohybujú sa pokojne, nekričia, neotvárajú okná.

**4.** **Správanie žiakov po vyučovaní**

1. Po skončení vyučovania si žiak uprace svoje miesto, pozbiera papiere a odpadky, vyloží si stoličku. Týždenníci skontrolujú stav triedy.
2. Žiak ihneď odchádza domov alebo do školského klubu detí.
3. Žiak si tašku s učebnicami a pomôckami berie domov.
4. Bez dozoru učiteľa sa žiaci v triede nezdržiavajú.

**5. Správanie sa v školskej jedálni**

1. Školskú jedáleň navštevujú iba žiaci, ktorí sa stravujú.
2. V školskej jedálni žiaci dodržiavajú poriadok a čistotu, organizáciu stravovania.
3. Pred vstupom do jedálne si žiaci odkladajú školské tašky a oblečenie do skriniek a na vešiaky pred jedálňou. Oblečenie ani školské tašky nenechávajú pohodené na zemi.
4. V jedálni sa žiaci zaradia do radu, nepredbiehajú sa, nekričia, správajú sa slušne, nežiadajú ostatných žiakov, aby im vzali obed. Každému žiakovi sa vydáva len jeden tanier s hlavným jedlom.
5. Počas stolovania i celého pobytu v školskej jedálni sa žiaci správajú slušne, kultúrne, nebehajú, nevykrikujú. Dbajú na kultúrnosť stolovania, dodržiavajú hygienické zásady, neničia zariadenie školskej jedálne, obrusy a príbor. Nenechávajú po sebe odpadky, nesiahajú iným do jedla, udržujú čistotu.
6. V školskej jedálni sa žiaci správajú samoobslužne – samostatne a svojpomocne si prinášajú jedlo, pitie, a odnášajú stolový servis do zberného okienka. Žiakom 1. stupňa pomáhajú pri stolovaní vychovávateľky ŠKD.
7. Žiaci sú povinní dodržiavať pokyny zamestnancov školskej jedálne a prítomných pedagógov.
8. Žiaci sa v školskej jedálni zdržujú len nevyhnutnú dobu na obed. Hneď po obede sa žiaci oblečú a opustia školskú jedáleň a celý jej areál.
9. Školské ovocie, jogurty k obedu žiak skonzumuje v jedálni alebo ho odnáša v taške domov, neznečisťujú priestory pred budovou jedálne.
10. Žiaci, ktorí sa v školskej jedálni nestravujú, nevstupujú do školskej jedálne, ani sa nezdržiavajú v areáli budovy školskej jedálne.

**6. Popoludňajšia činnosť žiakov**

1. Popoludňajšia činnosť začína tak, aby žiaci dodržali obedňajšiu prestávku 30 minút.
2. Organizovaná záujmová a mimovyučovacia činnosť sa vykonáva v učebniach školy a v telocvični pod vedením pedagogických zamestnancov, trénerov, rodičov.
3. Na popoludňajšiu činnosť v priestoroch školy si nosia žiaci prezuvky.

**7. Správanie sa žiaka mimo školy**

1. Za správanie žiaka mimo školy zodpovedá rodič.
2. Ak žiak mimo vyučovania a počas prázdnin vykoná skutok, ktorý znevažuje meno školy, škola má právo udeliť žiakovi výchovné opatrenie.
3. Povinnosťou každého žiaka je správať sa slušne, pomáhať starším, chrániť prírodu, čistotu obce a celého okolia.

**IV. OBLEČENIE A ZOVŇAJŠOK ŽIAKA**

1. Žiak chodí do školy upravený, slušne a čisto oblečený.
2. Žiak svojím oblečením a zovňajškom nevyvoláva verejné pohoršenie, rozruch, nerozptyľuje pozornosť ostatných žiakov a pedagógov počas vyučovania.
3. Je nevhodné farbiť si vlasy, robiť si mejkap ( okrem zdravotných dôvodov ), lakovať nechty farebným lakom, nosiť peercing, ostré kovové ozdoby.
4. V obliekaní je nevhodné nosiť módne výstrelky, odev musí zakrývať celý trup.
5. Žiaci nenosia odevy s grafickými znakmi propagujúcimi vulgarizmy, násilie, drogy, sex, rasizmus, sekty ( v akomkoľvek jazyku).
6. Triedny učiteľ informuje rodiča o nevhodnosti oblečenia, o neprimeranosti vonkajšieho vzhľadu k veku dieťaťa.

**V. ZAKÁZANÉ PREDMETY A ČINNOSTI**

1. Žiak nosí do školy len veci potrebné k vyučovaniu.
2. Nesmie nosiť ostré predmety, predmety ohrozujúce bezpečnosť a zdravie žiakov a zamestnancov školy – nože, reťaze, tzv. boxery, laserové baterky.
3. Nenosí časopisy propagujúce násilie, erotické a pornografické materiály.
4. Mobilný telefón, finančnú hotovosť, šperky, hodinky nosí žiak na vlastnú zodpovednosť.
5. **Za protizákonné sa považuje nakrútenie zvukového záznamu alebo videozáznamu, zhotovenie fotografií s erotickými a vulgárnymi motívmi, videá propagujúce bitky medzi žiakmi a iné násilie a ich šírenie prostredníctvom mobilných telefónov, internetu a iných médií.**
6. **Za protizákonné sa považuje zhotovenie akéhokoľvek zvukového záznamu, videozáznamu, fotografie žiaka alebo pedagóga bez jeho vedomia, ich umiestňovanie na rôznych verejnosti dostupných miestach bez súhlasu dotknutej osoby.**
7. Pedagóg môže žiakovi zobrať veci, ktoré do školy nesmie nosiť, podľa závažnosti kontaktuje zákonného zástupcu, políciu.
8. Medzi závažné priestupky patrí ublíženie na zdraví, psychický nátlak, krádež, poškodenie vecí žiakov, pomaľovanie budov grafitmi a podobne.

**VI. DOCHÁDZKA DO ŠKOLY**

1. Základná školská dochádzka je povinná.
2. Zákonný zástupca má bezodkladnú povinnosť oznámiť neprítomnosť dieťaťa v škole.
3. Za dôvod ospravedlniteľnej neprítomnosti žiaka v škole sa uznáva: choroba, mimoriadne nepriaznivé poveternostné podmienky, prerušená premávka hromadných dopravných prostriedkov, mimoriadne udalosti v rodine, účasť žiaka na súťažiach.
4. Ak žiak nebol na predchádzajúcej vyučovacej hodine a na vyučovanie sa nepripraví alebo nemá domácu úlohu, ospravedlní sa na začiatku hodiny a uvedie dôvod nepripravenosti, ktorý učiteľ môže akceptovať podľa jeho závažnosti. Ospravedlnenie počas hodiny vyučujúci akceptovať nemusí.
5. Rodič môže ospravedlniť žiaka najviac 2 po sebe nasledujúce vyučovacie dni, 4 dní za polrok školského roka z vážnych rodinných a zdravotných dôvodov.
6. Ak ide o častú, opakovanú neprítomnosť žiaka v škole, môže škola vyžadovať lekárske potvrdenie o chorobe žiaka i pri kratšom vymeškaní vyučovania ako 2 dni.
7. Ak žiak nepredloží ospravedlnenie do 3 dní po nástupe do školy, považuje sa neprítomnosť žiaka na vyučovaní za neospravedlnenú.
8. Ak má žiak v školskom polroku neospravedlnených:

 15 hodín - zníži sa mu známka zo správania o jeden stupeň ( uspokojivé),

 16 – 30 hodín – zníži sa mu známka o dva stupne ( menej uspokojivé),

 nad 30 hodín – zníži sa známka zo správania o tri stupne ( neuspokojivé)

1. Ak žiak v mesiaci vymeškal viac ako 15 neospravedlnených hodín, najneskôr do troch pracovných dní po skončení kalendárneho mesiaca riaditeľ školy oznámi obci, kde má rodič trvalý pobyt a okresnému úradu práce, sociálnych vecí a rodiny, zanedbanie povinnej školskej dochádzky.
2. Žiaka na rodinnú dovolenku môže uvoľniť riaditeľ len na základe písomnej žiadosti rodiča.
3. **Ak žiak počas polroka vymešká viac ako 40% z vyučovania daného predmetu a má málo známok, oznámi vyučujúci túto skutočnosť riaditeľovi školy, na návrh ktorého môže byť žiak z daného predmetu skúšaný komisionálne.**

**VII. OSLOBODENIE ŽIAKA OD VYUČOVANIA**

1. Žiak môže byť v školskom roku oslobodený od navštevovania niektorého predmetu len na základe písomného odporúčania lekára.
2. Žiak oslobodený z niektorého predmetu nemusí byť na základe informovaného súhlasu rodiča prítomný na vyučovacej hodine, pokiaľ je táto vyučovacia hodina prvá alebo posledná.
3. Oslobodený žiak, ak na hodinách nevykonáva predpísanú činnosť, musí dodržiavať pokyny vyučujúceho a všetky nariadenia týkajúce sa používania mobilných telefónov a zvukových aparátov.
4. Žiak úplne oslobodený od telesnej výchovy sa nemôže zúčastniť lyžiarskeho ani plaveckého výcviku, absolvovať športové tréningy.

**VIII. PRAVIDLÁ HODNOTENIA A KLASIFIKÁCIE**

1. Žiak má právo na to, aby sa v procese hodnotenia pedagóg voči nemu správal humánne a uplatňoval pedagogický takt.
2. Žiak so špeciálne výchovno-vzdelávacími potrebami je hodnotený a klasifikovaný podľa Metodického pokynu č.22 / 2011.
3. Zákonný zástupca žiaka je o hodnotení a klasifikácii informovaný prostredníctvom žiackej knižky a internetovej žiackej knižky.
4. Zákonný zástupca žiaka má právo nahliadnuť do písomných prác po rozhovore s vyučujúcim alebo na schôdzkach rodičovského združenia.
5. Žiak má právo byť informovaný o klasifikácii a hodnotení.

**IX. NAKLADANIE S MAJETKOM ŠKOLY**

1. Žiak je povinný chrániť školský majetok a predchádzať škodám.
2. V prípade neúmyselného alebo zámerného poškodenia školského majetku sú jeho zákonní zástupcovia povinní škodu odstrániť do jedného mesiaca od dátumu škody, a to: opravou veci vo vlastnej réžii alebo zaplatením opravy so všetkými nákladmi.
3. Za úmyselné poškodenie školského majetku podľa rozsahu bude žiakovi udelené výchovné opatrenie.

**X. OPATRENIA VO VÝCHOVE**

1. Podľa závažnosti previnenia voči školskému poriadku možno žiakovi uložiť výchovné opatrenie v súlade s Metodickým pokynom č. 22/2011 na hodnotenie a klasifikáciu žiakov ZŠ.
2. Napomenutie a pokarhanie od triedneho učiteľa sa dáva so súhlasom pedagogickej rady. Pokarhanie od riaditeľa školy je v kompetencii riaditeľa školy. O znížení známky zo správania podľa závažnosti priestupku rozhodne pedagogická rada.
3. Za menej závažné porušenie disciplíny sa považuje:
	1. neskoré príchody na vyučovanie,
	2. zabúdanie prezuviek, školských potrieb a učebných pomôcok, úboru na telesnú výchovu,
	3. nepripravenosť žiaka na vyučovanie,
	4. zabúdanie ŽK,
	5. používanie mobilu namiesto kalkulačky,
	6. nerešpektovanie pokynov vyučujúcich, dozor konajúcich učiteľov,
	7. neúmyselné ublíženie spolužiakovi,
	8. neúmyselné poškodenie majetku školy.
4. **Za závažné porušenie disciplíny sa považuje:**
5. neospravedlnená neprítomnosť žiaka na vyučovaní počas celého dňa,
6. úmyselné ublíženie spolužiakovi,
7. spáchanie priestupku alebo trestného činu v priestoroch školy, ktoré boli prešetrené s meritórnym rozhodnutím policajného orgánu,
8. fajčenie, požitie alkoholického nápoja, **energetického nápoja**, omamnej alebo psychotropnej látky v čase vyučovania, pred príchodom do školy alebo **po odchode zo školy**
9. odmietnutie podrobiť sa vyšetreniu za účelom zistenia, či žiak nepožil alkohol, omamnú alebo psychotropnú látku,
10. šikanovanie, obmedzovanie konania alebo práv ostatných účastníkov vzdelávacieho procesu.
11. Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie, riaditeľ školy môže použiť ochranné opatrenie, ktorým je vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického alebo nepedagogického zamestnanca. Riaditeľ školy bezodkladne privolá zákonného zástupcu, zdravotnú pomoc a policajný zbor. Toto opatrenie slúži na upokojenie žiaka a riaditeľ o ňom vyhotoví písomný záznam.
12. Žiakovi možno udeliť pochvalu od triedneho učiteľa, pochvalu od riaditeľa školy za mimoriadne výsledky v súťažiach, prejavy aktivity a iniciatívy, za záslužný čin, reprezentáciu školy.

**XI. KONTAKT RODIČA S UČITEĽOM**

**1. Práva zákonného zástupcu**

1. Oboznámiť sa so školským poriadkom a výchovno-vzdelávacím programom školy,
2. Byť informovaný a výchovno-vzdelávacích výsledkoch svojho dieťaťa,
3. Na poskytnutie poradenských služieb vo výchove a vzdelávaní svojho dieťaťa,
4. Vyjadrovať sa k činnosti školy prostredníctvom orgánov školskej samosprávy,

**2. Povinnosti zákonného zástupcu:**

1. Rodič alebo iný zákonný zástupca je povinný vytvárať nevyhnutné materiálne, sociálne a psychohygienické podmienky pre úspešnú školskú prípravu svojho dieťaťa.
2. Je povinný pre svoje dieťa zabezpečiť miesto na prípravu do školy, stravovací režim, starostlivosť o hygienu, o zdravotný stav.
3. Je povinný zabezpečiť pre dieťa všetky školské potreby a pomôcky.
4. Dbať na pravidelnú a včasnú dochádzku dieťaťa.
5. Podnecovať u svojho dieťaťa záujem o školské vzdelávanie.
6. Komunikovať a spolupracovať s vyučujúcimi, a tak zjednocovať svoje výchovné pôsobenie.
7. Kontrolovať plnenie školských povinností, domácu prípravu a pripravenosť dieťaťa na vyučovanie podľa platného rozvrhu hodín.
8. Venovať požadovanú starostlivosť dieťaťu so špeciálnymi výchovno-vzdelávacími potrebami.
9. Informovať školu o zmene bydliska, zmene zdravotnej spôsobilosti dieťaťa a o iných závažných skutočnostiach, ktoré by mohli mať vplyv na jeho výchovu a vzdelávanie.
10. Zabezpečiť písomné ospravedlnenie neprítomnosti dieťaťa v škole.
11. Nahradiť škodu, ktorú dieťa zavinilo.
12. prihlásiť dieťa na plnenie povinnej školskej dochádzky.

**XII. KONTAKT ŽIAKA S UČITEĽOM**

1. Žiak sa obracia v osobných veciach na triedneho učiteľa alebo na učiteľa, ku ktorému má dôveru, v jeho neprítomnosti na vedenie školy.
2. Vstup žiakov do kabinetov a zborovne je dovolený len v prítomnosti učiteľa.
3. Žiaci sa bezdôvodne nezdržiavajú pred zborovňou, nerušia zbytočne vyklopávaním. Žiak sa obracia na učiteľa počas jeho prítomnosti v triede alebo v budove školy počas prestávky.

**XIII. ŠKOLSKÝ ÚRAZ A NÁHLE OCHORENIE ŽIAKOV**

1. Žiak je povinný okamžite nahlásiť úraz vyučujúcemu, dozor konajúcemu učiteľovi alebo triednemu učiteľovi, aby mu mohla byť poskytnutá prvá pomoc.
2. Pokiaľ si úraz vyžaduje ambulantné alebo nemocničné ošetrenie, s pomocou spolužiakov sa dostaví do kancelárie školy.
3. Zistenú skutočnosť škola oznamuje rodičovi, v prípade naliehavosti zabezpečí zdravotnú starostlivosť kontaktom s lekárom.
4. Každý úraz vyučujúci alebo dozor konajúci učiteľ zapíše do knihy drobných úrazov.
5. Pri náhlom ochorení žiaka sa škola vždy telefonicky skontaktuje s rodičom.

**XIV. POVINNOSTI TÝŽDENNÍKA**

1. Mená 2 týždenníkov vpisuje do triednej knihy triedny učiteľ na každý týždeň.
2. Týždenníci vždy pred vyučovaním skontrolujú triedu – zabezpečia čistotu tabule vždy po skončení vyučovacej hodiny, učebné pomôcky podľa požiadaviek vyučujúcich.
3. Neprítomnosť žiakov nahlasujú na začiatku každej vyučovacej hodiny.
4. Dbajú na dodržiavanie čistoty a poriadku počas vyučovania.
5. Poškodenie majetku hlásia triednemu učiteľovi alebo dozor konajúcemu učiteľovi.
6. Po skončení poslednej vyučovacej hodiny spolu s vyučujúcim skontrolujú poriadok v učebni /utretá tabuľa, pozbierané papiere, vyložené stoličky, zatvorené vodovodné kohútiky, zhasnuté svetlá/.
7. Pri neplnení povinností na návrh vyučujúcich môže byť predĺžená povinnosť týždenníkov.

**XV. ŠKOLSKÉ AKCIE**

 (Školské exkurzie, výlety, škola v prírode, lyžiarsky výcvik, cvičenia v prírode, didaktické hry, ochrana človeka a prírody)

1. Na všetkých podujatiach organizovaných školou sa dodržiavajú platné predpisy v plnom rozsahu.
2. Žiaci dodržiavajú pokyny učiteľa a vychovávateľa - sú povinní dodržať termín odchodov, príchodov, bez vedomia vyučujúceho nesmú opustiť skupinu.
3. Žiaci musia ukončiť akciu na tom mieste, z ktorého odchádzali.

**XVI. UVOĽŇOVANIE ŽIAKA Z VYUČOVANIA, ZO ŠKOLSKEJ AKCIE**

1. Žiak môže byť uvoľnený iba na základe žiadosti rodiča.
2. Ak má žiak na žiadosť rodiča po ceste zo školskej akcie vystúpiť skôr ako v cieľovej stanici, rodič zabezpečí, že žiaka pri výstupe z dopravného prostriedku bude čakať dospelá osoba. Túto požiadavku oznámi včas učiteľovi.
3. Ak sa žiak dopravuje na školskú akciu iným dopravným prostriedkom, ako zabezpečila škola, rodič oznámi učiteľovi, kedy a kto dopraví žiaka na školskú akciu. Rovnako sa postupuje pri predčasnom odchode žiaka zo školskej akcie.

**XVII. ĎALŠIE NARIADENIA**

 V súlade s platnými zákonmi je v priestoroch školy a na školských akciách zakázané:

 1. slovné zastrašovanie, fyzické a psychické násilie,

 2. propagácia násilia, rasizmu, intolerancie, toxikománie,

 3. prechovávanie predmetov ohrozujúcich život a zdravie,

 4. reklama, prechovávanie, predaj, poskytovanie, užívanie psychotropných látok, jedov a

 prekurzorov (alkohol, tabakové výrobky, organické rozpúšťadlá a nelegálne drogy).

**XVIII. ZÁVEREČNÉ USTANOVENIA**

* 1. Vnútorný poriadok školy je záväzný pre všetkých žiakov Základnej školy M. R. Štefánika, Spišská Belá
	2. Porušenie Vnútorného poriadku školy posúdi po objektívnom prešetrení triedny učiteľ, vyučujúci, pedagogická rada, zástupca riaditeľa a riaditeľ školy.
	3. S obsahom Vnútorného poriadku školy sa žiaci oboznámia na triednickej hodine na začiatku školského roka a počas školského roka podľa potreby.
	4. Vnútorný poriadok školy nadobúda účinnosť 1.septembra 2019.

.

Spišská Belá 1. septembra 2019 PaedDr. Ľudovít Gumulák

 riaditeľ školy

1. **Dodatok k školskému poriadku v prípade prechodu školy na dištančné vzdelávanie.**

1. V prípade, že nie je možné pre celú školu alebo jednotlivé triedy zabezpečiť prezenčné vyučovanie, realizuje sa vyučovanie dištančnou formou.

2. O začiatku dištančného vzdelávania rozhodne riaditeľ školy a oznámi ho všetkým žiakom aj pedagogickým zamestnancom prostredníctvom webovej stránky resp. prostredníctvom emailovej komunikácie.

3. Podľa dĺžky trvania sa dištančné vzdelávanie realizuje v rôznych variantoch:

* ak sa vyučovania krátkodobo (max 1 týždeň) nezúčastňuje 1 alebo 2 triedy : zadávajú sa jednorazové zadania, ktoré sa vyhodnotia po návrate do školy
* ak sa vyučovania nezúčastňuje viac tried po dobu viac ako 1 týždeň- realizuje sa dištančné vzdelávanie v plnom režime

4. Dištančná forma vzdelávania prebieha formou elektronickej komunikácie žiakov

* prostredníctvom školského portálu bezkriedy s pedagogickými zamestnancami školy nasledujúcimi formami:
* prostredníctvom MS Teams
* prostredníctvom sociálnych sietí
* prostredníctvom emailovej komunikácie

**Na online hodinu prostredníctvom MS Teams-u sa žiak bude pripájať pod vlastným menom a so zapnutou webkamerou. V prípade technických problémov s webkamerou musí žiak o tejto skutočnosti informovať vyučujúceho vopred. Žiak je povinný na online hodine spolupracovať, reagovať na otázky vyučujúceho, nerušiť spolužiakov nevhodným oblečením, konzumáciou jedla, rozhovormi s rodinnými príslušníkmi a písaním komentárov.**

5. Učiteľ najskôr overí možnosti spolupráce so žiakmi a následne ju s nimi dohodne.

6. Učitelia jednotlivých predmetov budú zadávať žiakom úlohy podľa upraveného rozvrhu hodín, v primeranom rozsahu a primeranej náročnosti s určením presného termínu na preštudovanie/vypracovanie:

* nové učivo na samoštúdium (napr. študijné texty, prezentácie, …),
* úlohy na precvičenie učiva,
* zadania na overenie pochopenia učiva (testy, ...),
* projekty na samostatnú prácu.

7. Žiak môže požiadať vyučujúceho o individuálnu konzultáciu, ktorá bude formou písomného objasnenia, resp. dovysvetlenia zadania úlohy, ktorej žiak neporozumel.

8. Učiteľ dodržiava požiadavku primeranosti.

9. Zadávanie učiva a úloh:

* Každý učiteľ pošle žiakom naraz učebný materiál v rozsahu, ktorý zodpovedá jednej vyučovacej hodine.
* Ak chce učiteľ k učebnému materiálu pridať aj pracovný list, zohľadní reálny čas, ktorý je potrebný na jeho vypracovanie.
* Žiakom je potrebné dať na vypracovanie zadaných úloh dostatočný čas.

10. Učitelia zadávajú žiakom úlohy v pracovných dňoch v čase od 8.00 do 14.00 hod.

**11. Žiaci sú povinní komunikovať s učiteľmi a rešpektovať ich pokyny. Sú povinní študovať zaslané materiály, vypracovať zadania, posielať učiteľom výsledky riešení a podobne.**

 **V prípade, že žiak nebude ochotný spolupracovať ani na základe výzvy od vyučujúcich, prípadne triedneho učiteľa, a neodovzdá počet zadaní stanovený predmetovou komisiou pre daný predmet, bude po ukončení dištančného vzdelávania z predmetu preskúšaný. Preskúšanie sa bude realizovať z tém a zadaní počas dištančného vzdelávania.**

12. Učiteľ poskytne žiakom primeranú spätnú väzbu vo forme slovného zhodnotenia. Zvláštnu starostlivosť venuje žiakom so ŠVVP.

13. Triedni učitelia sú povinní monitorovať stav dištančnej formy vzdelávania vo svojej triede, komunikovať, spolupracovať s ostatnými vyučujúcimi a v rámci možností riešiť problémy spoločne.

14. V prípade neodkladných problémov týkajúcich sa vzdelávania sú žiaci povinní kontaktovať svojho triedneho učiteľa, resp. konkrétneho vyučujúceho.

15. Žiaka, ktorý nereaguje na dištančné vzdelávanie, je potrebné kontaktovať a zistiť príčinu. V prípade, že žiak nemá prístup k internetu, škola zabezpečí papierovú formu zadaných úloh a vedenie školy dohodne spôsob doručenia zadaných úloh žiakovi.

16. Hodnotenie nebude prebiehať v týchto predmetoch: pracovné vyučovanie, technika, informatika, telesná a športová výchova, hudobná výchova, výtvarná výchova, náboženská výchova, etická výchova.

**17.** **Jednotlivé predmety môžu mať upravenú formu a obsah tak, aby nedošlo k narušeniu plnenia učebných osnov a plánov. Rozsah môže byť zúžený na prijateľnú formu domáceho vzdelávania. Okrem edukačnej činnosti bude obsahom vzdelávania aj zisťovanie úrovne poznatkov žiakov formou úloh, testov, slohových prác, projektov alebo online skúšania. Hodnotiť sa bude príprava, aktivita, komunikácia a získané poznatky a zručnosti žiakov.**

18. Vychovávateľky ŠKD zadávajú žiakom dobrovoľné aktivity na účelné vyplnenie voľného času. Taktiež môžu využiť platformu MS Teams na online aktivity ŠKD.

19. Žiaci aj učitelia sú povinní každý deň kontrolovať svoju emailovú schránku, resp. webovú stránku školy.

**Vypracoval:** PaedDr. Ľudovít Gumulák, riaditeľ ZŠ M. R. Štefánika M. R. Štefánika,

 Spišská Belá

**Schválila:** pedagogická rada dňa:14.10.2020

**2. Dodatok k školskému poriadku z dôvodu používania elektronickej triednej knihy a elektronickej žiackej knižky.**

* + 1. Zákonní zástupcovia o všetkých udalostiach školy budú informovaní cez EduPage.
		2. Zákonní zástupcovia budú informovaní o hodnotení a klasifikácie svojich detí prostredníctvom elektronickej žiackej knižky, ktorú sú povinní podpisovať. V prípade, že zákonný zástupca nemá možnosť byť informovaný prostredníctvom EŽK, triedny učiteľ poskytne rodičovi výpis známok 1krát za 2 mesiace.
		3. Z dôvodu používania elektronickej žiackej knižky, žiaci nie sú povinní nosiť žiacku knižku na vyučovanie (neplatí vo Vnútornom poriadku školy v III. kap. v 2. podkap. bod 6.)
		4. Neplatí tiež v X. kap. bod 3.d)

**Vypracoval:** PaedDr. Ľudovít Gumulák, riaditeľ ZŠ M. R. Štefánika, Spišská Belá

**Schválila:** pedagogická rada dňa:30.08.2022